Man skiet homself, vrou per ongeluk by die kerkArgieffoto ŉ Man van die Amerikaanse deelstaat Tennessee en sy vrou, vermoedelik albei in hul 80’s, is in die hospitaal opgeneem nadat hy hulle albei per ongeluk geskiet het terwyl hy sy pistool vir vriende by ŉ ete by hul kerk gewys het. Die polisie in Tennessee het dié voorval aan die nuuswebwerf CBS bevestig. Russ Parks, ŉ woordvoerder van die polisie, het gesê die man en ander kerkgangers van die First United Metodistekerk het oor wapenveiligheid gepraat enkele oomblikke voordat die skietvoorval plaasgevind het. Parks sê die man het sy .380-kaliber handwapen na vore gebring, het die magasyn uitgehaal en seker gemaak dat daar geen patrone in is nie, die magasyn teruggesit in die wapen en toe die wapen weer gebêre. Volgens Parks het ŉ ander kerkganger gevra om dié pistool te sien, waarna die man die wapen uitgehaal het, gesê het die wapen is nie gelaai nie en toe die sneller getrek het. “Die koeël het die man se palm oopgekloof en toe aan die linkerkant van sy vrou se maag ingegaan, Die koeël is weer aan die regterkant van haar agterlyf uit,” sê hy. Die egpaar is per helikopter na die hospitaal geneem. Hul lewens is volgens nooddienspersoneel nié in gevaar nie. Volgens WVLT-TV was die egpaar teen Sondagmiddag in ŉ stabiele toestand in die hospitaal. Bron: CBS